
**

VÝROČNÁ SPRÁVA

SLOVENSKEJ KONSOLIDAČNEJ, A.S.

ZA ROK 2011

OBSAH

[Príhovor predsedu predstavenstva a generálneho riaditeľa 1](#_Toc317689418)

[1. Základné informácie o spoločnosti 2](#_Toc317689419)

[2. Charakteristika činnosti spoločnosti v roku 2011 2](#_Toc317689420)

[3. Výsledky hospodárenia v roku 2011 3](#_Toc317689421)

[3.1. Analýza hospodárenia spoločnosti a hospodársky výsledok 4](#_Toc317689422)

[3.2. Štruktúra majetku a zdroje jeho krytia 5](#_Toc317689423)

[3.3. Prehľad peňažných tokov (CASH-FLOW) 6](#_Toc317689424)

[3.4. Finančné investície a krátkodobé cenné papiere 7](#_Toc317689425)

[3.5. Údaje o skutočnostiach, ktoré nastali medzi dňom, ku ktorému sa zostavuje účtovná závierka a dňom jej zostavenia 7](#_Toc317689426)

[4. Systém vnútornej kontroly v SK, a.s. 7](#_Toc317689427)

[5. Zloženie orgánov spoločnosti 9](#_Toc317689428)

[6. Informácie zverejňované v súlade so Stanovami SK, a.s. 9](#_Toc317689429)

[6.1. Informácia o prevode majetku 9](#_Toc317689430)

[6.2. Informácia o úveroch a pôžičkách 10](#_Toc317689431)

[6.3. Informácia o odmenách za výkon funkcie v predstavenstve a v dozornej rade 10](#_Toc317689432)

[7. Informácie o predpokladanom vývoji činnosti SK, a.s. 10](#_Toc317689433)

Príhovor predsedu predstavenstva a generálneho riaditeľa

**Vážený akcionár, Vážené dámy a páni,**

V roku 2011 Slovenská konsolidačná, a.s. pristúpila zatiaľ k najrazantnejším krokom, ktoré smerovali k získaniu čo najväčšieho počtu pohľadávok do správy z verejného sektora. Impulzom k takémuto ambicióznemu plánu bolo  aj nadobudnutie účinnosti novely zákona č. 278/1993 Z.z. o správe majetku štátu v znení neskorších predpisov. Na základe tejto novely sa naša spoločnosť stáva špecializovaným nástrojom na vymáhanie pohľadávok z verejného sektora, ktoré vznikli do 1.1.2008 a ich vymáhanie verejnými inštitúciami bolo nedostatočné.

Aj na základe uvedeného sme v roku 2011 pristúpili k osloveniu 110 verejných inštitúcií s návrhmi na postúpenie pohľadávok z verejného sektora na našu spoločnosť. Aj naďalej si totiž myslíme, že centralizácia týchto pohľadávok ušetrí prostriedky štátneho rozpočtu spojené s ich vymáhaním a správou.  Pozitívny trend v tomto smere dokumentuje podpísanie zmlúv s Krajskými riaditeľstvami Policajného zboru v Nitre, v Trenčíne, v Banskej Bystrici  a v Košiciach, pričom v roku 2010 existovala takáto zmluva len s KR PZ Nitra. Je to jasný signál, že štát môže očakávať aj v segmente nezaplatených pokút zvýšený príjem. V roku 2011 boli uzatvorené ďalšie zmluvy o postúpení pohľadávok s Protimonopolným úradom, Sociálnou poisťovňou, Daňovým riaditeľstvom SR a Colným riaditeľstvom SR.

V roku 2011 sme dosiahli vynikajúce výsledky, keď sa nám podarilo prekročiť plánovaný zisk, z ktorého veľká časť bude vyplatená akcionárovi vo forme dividend a stane sa tak príjmom štátneho rozpočtu. Slovenská konsolidačná, a.s. hospodárila v roku 2011 so ziskom 15 187 tis. €. Za zmienku stojí, že v roku 2011 dosiahla naša spoločnosť najviac príjmov z realizácie pohľadávok za posledných päť rokov, a to vo výške 20 253 tis. €.

Potvrdzuje sa, že pri správne nastavených riadiacich procesoch a mimoriadnej pracovnej aktivite zamestnancov dokáže naša spoločnosť svoje ciele zvládnuť na vysokej profesionálnej úrovni a zároveň stabilne zastáva pozíciu spoľahlivého prispievateľa do štátneho rozpočtu.

JUDr. Pavol Sabol

predseda predstavenstva a generálny riaditeľ

Slovenská konsolidačná, a.s.

1. Základné informácie o spoločnosti

Slovenská konsolidačná, a.s. (ďalej aj „SK, a.s.“) bola založená zakladateľskou listinou zo dňa 26.10.1999 v zmysle ustanovení Obchodného zákonníka.

Je zapísaná v Obchodnom registri Okresného súdu Bratislava I. zápisom zo dňa 10.11.1999 v oddieli Sa vložka č. 2257/B, IČO: 35776005.

Spoločnosť nemá organizačnú zložku v zahraničí.

Základné imanie SK, a.s. k 31.12.2011 predstavovalo 1 660 000 €.

2. Charakteristika činnosti spoločnosti v roku 2011

Novela zákona č. 278/1993 Z.z. o správe majetku štátu v znení neskorších predpisov prijatá zákonom č. 510/2010 Z.z. umožnila s účinnosťou od 1.1.2011 správcom pohľadávok štátu zmluvou o postúpení pohľadávky odplatne postupovať pohľadávky, ktoré vznikli do 1.1.2008 a ich vymáhanie vlastnými prostriedkami je neúčinné, právnickej osobe so 100%-nou majetkovou účasťou štátu.

V súvislosti s vyššie uvedenom novelou zákona o správe majetku štátu a tiež v nadväznosti na Uznesenie vlády SR č. 484/2011 zo dňa 6.7.2011, ktoré ukladá subjektom verejnej správy povinnosť zvýšiť efektívnosť správy pohľadávok, boli medzi SK, a.s. a inštitúciami verejnej správy uskutočnené viaceré pracovné stretnutia, ktorých predmetom bolo prerokovanie možnosti odplatného postupovania pohľadávok štátu na SK, a.s.

SK, a.s. v roku 2011 oslovila 110 správcov pohľadávok štátu – ministerstvá, ústredné orgány štátnej správy, rozpočtová a príspevkové organizácie – s návrhmi na postúpenie pohľadávok štátu na SK, a.s. s cieľom centralizácie týchto pohľadávok do SK, a.s. a tým aj racionalizácie výdavkov na ich správu a vymáhanie, kontroly ich efektívneho využitia ako aj zjednodušenie uplatňovania veriteľskej pozície v rámci súdnych, exekučných, konkurzných a iných konaní.

V priebehu roka 2011 SK, a.s. uzatvárala zmluvy o postúpení pohľadávok so subjektmi verejnej správy, a to s Ministerstvom vnútra SR – Krajským riaditeľstvom PZ v Nitre, v Košiciach, v Trenčíne a v Banskej Bystrici, s Daňovým riaditeľstvom SR, so Sociálnou poisťovňou, s Colným riaditeľstvom SR a s Protimonopolným úradom SR.

V mesiacoch  apríl - december 2011 SK, a.s. uzatvorila celkom 9 zmlúv o postúpení pohľadávok s Krajskými riaditeľstvami PZ v Nitre, v Košiciach, v Trenčíne a v Banskej Bystrici, na základe ktorých v rámci 3. – 11. vlny nadobudla spolu 34 983 pohľadávok voči 25 863 dlžníkom v nominálnej hodnote 3 023 470,91 €. Predmetom postúpenia boli pohľadávky voči dlžníkom z titulu nezaplatených splatných pokút uložených v priestupkovom konaní z rezortu Ministerstva vnútra SR.

V mesiaci septembri 2011 boli uzatvorené 2 dodatky k zmluvám o postúpení pohľadávok z roku 2010, ktorými sa upravili nezrovnalosti v identifikácii dlžníkov resp. výšky pohľadávok.

V mesiacoch október – november 2011 boli uzatvorené 3 zmluvy o postúpení pohľadávok, z toho 1 zmluva o postúpení 10 022 daňových pohľadávok voči 1 044 dlžníkom v nominálnej hodnote 32 983 620,04 €, 1 zmluva o postúpení 10 353 nevymožiteľných nedoplatkov voči 1 496 dlžníkom v nominálnej hodnote 71 977 722,35 € a 1 zmluva o postúpení 847 pohľadávok štátu voči 353 dlžníkom v nominálnej hodnote 19 439 065,53 €.

V júni 2011 bola uzatvorená aj Zmluva o postúpení pohľadávok so Sociálnou poisťovňou, na základe ktorej SK, a.s. nadobudla  737 pohľadávok voči 737 dlžníkom v konkurze a v likvidácii v nominálnej hodnote 67 151 695,94 €. V mesiacoch máj a august 2011 boli uzatvorené dodatky k zmluvám o postúpení pohľadávok, ktorými sa aktualizovali údaje o postúpených pohľadávkach.

Okrem uvedených inštitúcií, s ktorými SK, a.s. už niekoľko rokov pravidelne uzatvára zmluvy o postupovaní pohľadávok, SK, a.s. uzatvorila zmluvu o postúpení pohľadávok s Protimonopolným úradom SR, na základe ktorej bolo do SK, a.s. postúpených 8 pohľadávok voči 6 dlžníkom v nominálnej hodnote 212 109,14 €.

SK, a.s. okrem správy a vymáhania pohľadávok zo svojho portfólia zabezpečovala aj vymáhanie pohľadávok, ktoré boli v roku 2003 postúpené Slovenskej záručnej a rozvojovej banke, a.s. na základe zmlúv o postúpení pohľadávok. Z postúpených pohľadávok bola ku dňu 31.12.2011 vymožená čiastka 693.911,77 €, o ktorú sa zároveň zvýšila odplata za postúpené pohľadávky. Vzhľadom na aktuálny stav v správe a vymáhaní pohľadávok voči jednotlivým dlžníkom predstavenstvo SK, a.s. na základe návrhu odboru v roku 2011 rozhodlo o ukončení správy a vymáhania pohľadávok SZRB, a.s. voči jednému dlžníkovi z dôvodu, že boli vyčerpané všetky možnosti vymáhania pohľadávky a už nie je možné predpokladať akékoľvek jej uspokojenie.

3. Výsledky hospodárenia v roku 2011

V súlade s podnikateľským plánom na rok 2011, ktorý bol schválený Valným zhromaždením Slovenskej konsolidačnej, a.s. dňa 30.5.2011 bol primárnym cieľom spoločnosti v roku 2011 sústrediť svoju činnosť na efektívne spravovanie a vymáhanie pohľadávok, ktoré SK, a.s. nadobudla v predošlých rokoch do svojho majetku. Spoločnosť sa kontinuálne koncentrovala aj na prevzatie ďalších skupín pohľadávok do svojho portfólia predovšetkým z inštitúcií verejného sektora.

Z pohľadu finančného mala spoločnosť efektívnym spravovaním pohľadávok dosiahnuť kladný výsledok hospodárenia z obchodnej činnosti, t.j. z realizácie pohľadávok ovplyvnenej adekvátnymi prevádzkovými nákladmi a výnosmi. V rámci peňažných tokov, mala SK, a.s. vytýčený cieľ dosiahnuť taký čistý príjem, ktorý jej zabezpečí finančné krytie personálnych a ostatných vlastných prevádzkových výdavkov, ktoré sú nevyhnutné na fungovanie spoločnosti.

Rôznorodosť portfólia pohľadávok v SK, a.s. má za následok, že každej skupine pohľadávok je venovaná individuálna pozornosť v nadväznosti na ich pôvod, ako aj legislatívnu úpravu umožňujúcu ich spravovanie. V tejto súvislosti aj podnikateľský plán uvažoval s realizáciou pohľadávok s tým cieľom, aby SK, a.s. dosiahla požadované výnosy z obchodnej činnosti.

Na základe dosiahnutých výsledkov hospodárenia je možné konštatovať, že vytýčené zámery SK, a.s. sa podarilo naplniť. V čerpaní prevádzkových nákladov bola dosiahnutá úspora a zároveň celkové príjmy spoločnosti boli prekročené.

Portfólio pohľadávok v aktívach bilancie pokleslo k 31.12.2011 celkovo o 21 679 tis. € a to predovšetkým v dôsledku nasledovných skutočností: jednak z dôvodu splátok pohľadávok, ako aj odpisu nedobytných pohľadávok do strát.

Celkové cash príjmy spoločnosti dosiahli 21 182 tis. €, pričom dominantnú časť príjmov tvorili príjmy z realizácie a vymáhania pohľadávok (20 253 tis. €). Výdavky predstavovali 25 819 tis. €.

3.1. Analýza hospodárenia spoločnosti a hospodársky výsledok

Výnosy z hospodárskej činnosti sa týkali vysporiadania a vymáhania pohľadávok. Celkové zinkasované prostriedky z realizácie pohľadávok (bez vrátených poplatkov a úhrad trov súdnych konaní) dosiahli k 31.12.2011 sumu 20 253 tis. € v nasledovnom členení:

* príjmy z postúpenia pohľadávok 502 tis. €,
* príjmy z daňových pohľadávok 8 892 tis. €,
* príjmy od dlžníkov zo spoločnosti Veriteľ, a.s. 2 181 tis. €,
* príjmy z colných pohľadávok 141 tis. €,
* príjmy z pohľadávok zo Sociálnej poisťovne 6 899 tis. €,
* príjmy z pohľadávok prevzatých z policajného zboru 346 tis. €,
* príjmy z ostatných pohľadávok 1 292 tis. €.

Výsledkom hospodárenia spoločnosti k 31.12.2011 bol zisk vo výške 15 187 tis. €.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | Výnosy celkom | **22 229 tis. €** | | výnosy z hospodárskej činnosti | 20 599 tis. € | | výnosy z finančnej činnosti | 1 630 tis. € | |  |  | | Náklady celkom | **6 893 tis. €** | | náklady z hospodárskej činnosti | 6 887 tis. € | | v tom: tvorba opravných položiek k pohľadávkam | 965 tis. € | | náklady na vymáhanie pohľadávok | 163 tis. € | | všeobecné prevádzkové náklady | 5 759 tis. € | |  |  | | náklady z finančnej činnosti | 6 tis. € | |  |  | | Výsledok hospodárenia z hosp. činnosti | 13 712 tis. € | | Výsledok hospodárenia z fin. činnosti | 1 624 tis. € | | Výsledok hospodárenia z bežnej činnosti  (pred zdanením) | 15 336 tis. € | | Daň z príjmov z bežnej činnosti | 149 tis. € | |  |  | | Výsledok hospodárenia z bežnej činnosti  (po zdanení) | 15 187 tis. € | |  |  | | Výsledok hospodárenia z mimor. činnosti | 0 tis. € | |  |  | | Výsledok hospodárenia za účtovné obdobie | 15 187 tis. € | |

Riadne valné zhromaždenie schválilo v podnikateľskom pláne dosiahnuť v roku 2011 zisk. Tento zámer sa splnil a na rokovanie valného zhromaždenia je pripravený návrh na rozdelenie zisku, ktorý uvažuje s výplatou dividend akcionárovi vo výške 14 777 tis. €. Zároveň 410 tis. € je určených na ďalšie rozdelenie podľa rozhodnutia valného zhromaždenia."

3.2. Štruktúra majetku a zdroje jeho krytia

Celková brutto bilančná hodnota majetku SK, a.s. predstavovala k ultimu hodnoteného obdobia výšku 627 946 tis. €. Po korekcii oprávkami a opravnými položkami v objeme 552 629 tis. € dosiahla výsledná netto bilančná hodnota výšku 75 317 tis. €.

SK, a.s. spravovala k 31.12.2011 portfólio pohľadávok v celkovej brutto bilančnej hodnote 165 278 tis. €.

Brutto hodnota dlhodobého hmotného a nehmotného majetku v objeme 389 168 tis. € je ovplyvnená predovšetkým prevzatým záporným vlastným imaním KBB, š. p. ú. Opravná položka k tomuto nadobudnutému majetku je na 99,9% zúčtovaná.

|  |  |  |
| --- | --- | --- |
| **Druh majetku** | **Zostatková netto hodnota k 31.12.2011 (tis. €)** | **Štruktúra majetku (%)** |
| Dlhodobý hmotný majetok | 1 460,9 | 1,94% |
| Dlhodobý nehmotný majetok | 58,0 | 0,08% |
| Pohľadávky | 297,5 | 0,39% |
| Finančné účty | 73 447,3 | 97,52% |
| Časové rozlíšenie | 53,4 | 0,07% |
|  |  |  |
| **MAJETOK SPOLU** | **75 317,1** | **100%** |

Vlastné imanie spoločnosti dosiahlo k 31.12.2011 objem 34 270 tis. €. Celkový objem záväzkov a rezerv dosiahol ku koncu roka 2011 hodnotu 41 047 tis. €, pričom pozostával z rezerv na prebiehajúce a potenciálne súdne spory a z krátkodobých, resp. dlhodobých záväzkov vyplývajúcich z obchodnej činnosti.

|  |  |  |
| --- | --- | --- |
| **Zdroje krytia majetku** | **Objem k 31.12.2011**  **(tis. €)** | **Štruktúra zdrojov (%)** |
| Vlastné imanie | **34 270,1** | **45,50%** |
| z toho: základné imanie | 1 660,0 |  |
| Fondy | 17 148,1 |  |
| HV minulých rokov | 274,6 |  |
| HV účtovného obdobia | 15 187,4 |  |
| Záväzky | **41 047,0** | **54,50%** |
| z toho: rezervy | 40 045,8 |  |
| dlhodobé záväzky | 199,5 |  |
| krátkodobé záväzky | 801,7 |  |
| Časové rozlíšenie | **0,0** | **0,0%** |
|  |  |  |
| **VLASTNÉ IMANIE A ZÁVÄZKY SPOLU** | **75 317,1** | **100%** |

3.3. Prehľad peňažných tokov (CASH-FLOW)

Čisté peňažné toky spoločnosti tvorili k ultimu hodnoteného obdobia čiastku -4 637 tis. €. Celkový objem peňažných prostriedkov a peňažných ekvivalentov v roku 2011 poklesol z 78 084 tis. € na 73 447 tis. €.

Primárnou čiastkou kladných peňažných tokov bol príjem z realizácie pohľadávok, pričom tento sa na celkovej hodnote podieľal objemom 20 253 tis. €.

Ostatné príjmy tvorené z výnosových úrokov z vkladov v bankách, prenájmu kancelárií, vrátených súdnych poplatkov a preddavkov dosiahli spolu 929 tis. €.

Celkové výdavky spoločnosti za rok 2011 predstavovali 25 819 tis. €, pričom najväčšou výdavkovou položkou bolo vyplatenie dividend akcionárovi v objeme 13 403 tis. €. Výdavky SK, a.s. boli prekročené najmä vplyvom neplánovaného záväzku voči spoločnosti St. Nicolaus v sume 6 010 tis. €. K úhrade čiastky došlo na základe rozhodnutia Najvyššieho súdu SR.

Ostatné prevádzkové výdavky spoločnosti predstavovali 6 406 tis. €. SK, a.s. však dosiahla v priebehu roku 2011 také príjmy, ktoré zabezpečili finančné krytie jej personálnych a ostatných prevádzkových nákladov.

|  |  |
| --- | --- |
| Cash-flow | Objem v tis. € k 31.12.2011 |
| Stav peňažných prostriedkov k 1.1.2011 | 78 084 |
|  |  |
| Príjmy |  |
| Príjem z realizácie pohľadávok | 20 253 |
| Príjem z výnosových úrokov | 702 |
| Príjem iný (prenájom, vrátené súdne poplatky) | 227 |
| Spolu | 21 182 |
|  |  |
| Výdavky |  |
| Personálne výdavky | 4 824 |
| Ostatné prevádzkové výdavky | 1 516 |
| Obstaranie majetku | 66 |
| Iné výdavky  Dividendy | 6 010  13 403 |
| Spolu | 25 819 |
|  |  |
| Čisté peňažné toky | -4 637 |
| Stav peňažných prostriedkov k 31.12.2011 | 73 447 |

3.4. Finančné investície a krátkodobé cenné papiere

V portfóliu majetkových účastí SK, a.s. sú obsiahnuté cenné papiere spoločnosti LETECKÉ MOTORY, a.s., 5 ks hromadných akcií (32 000 ks) v menovitej hodnote 33,2 €. SK, a.s. má na základnom imaní spoločnosti Považské strojárne LETECKÉ MOTORY, a.s. 2,19%-ný podiel. Spoločnosť sa nachádza na základe Okresného súdu Bratislava I v konkurze.

3.5. Údaje o skutočnostiach, ktoré nastali medzi dňom, ku ktorému sa zostavuje účtovná závierka a dňom jej zostavenia

V tomto období nenastali žiadne skutočnosti, ktoré by ovplyvnili zostavenie účtovnej závierky.

4. Systém vnútornej kontroly v SK, a.s.

Uplatňovanie vnútorného kontrolného systému v podmienkach spoločnosti bolo v roku 2011 realizované v súlade s hlavnými cieľmi jej obchodnej činnosti. Odborným garantom pre výkon vnútornej kontroly je odbor vnútorného dozoru. Jeho činnosť bola v hodnotenom období riadená plánom kontrolnej činnosti schváleným dozornou radou, pokynmi predsedu dozornej rady, predstavenstva a generálneho riaditeľa. Zameranie vnútornej kontroly bolo orientované na rozhodujúce oblasti činnosti SK, a.s. v nadväznosti na všeobecne záväzné právne predpisy a vnútorné predpisy.

V oblasti vymáhania pohľadávok a obchodnej činnosti bola vykonaná kontrola postupu zamestnancov SK, a.s. a mandatára v súvislosti so žalobou podanou ručiteľmi dlžníka o neplatnosť Zmluvy o postúpení pohľadávky. Formou procesnej kontroly preverujúci monitorovali a kontrolovali postupy pri obstarávaní zákaziek v zmysle zákona č. 25/2006 Z.z. o verejnom obstarávaní v znení neskorších predpisov a návrhy na uskutočnenie nedaňových odpisov pohľadávok pred ich schválením kompetentným orgánom. Kontrole bola podrobená aj realizácia verejného výberového konania o najvhodnejšie ponuky na odplatné postúpenie vybraných pohľadávok.

V oblasti prevádzkovej činnosti spoločnosti bolo preverené plnenie povinností SK, a.s. upravených zákonom č. 124/2006 Z.z. o ochrane zdravia pri práci a zákonom č. 314/2001 Z.z. o ochrane pred požiarmi v znení ich neskorších predpisov. Cieľom ďalšej kontroly bolo vyhodnotenie zabezpečenia technických, organizačných a personálnych opatrení prijatých v zmysle zákona č. 428/2002 Z.z. o ochrane osobných údajov v znení neskorších predpisov. Predmetom tematickej kontroly bolo aj vedenie registratúr a archívu so zameraním na dodržanie stanovených zásad pri nakladaní s dokumentáciou a jej centrálnou evidenciou. Preverená bola tiež správnosť zverejňovania povinne zverejňovaných zmlúv, objednávok tovarov a služieb a faktúr v súlade so zákonom č. 211/2000 Z.z. o slobodnom prístupe k informáciám v znení neskorších predpisov a nariadením vlády SR č. 118/2011 Z.z.

Na ekonomickom úseku bol overený výkon inventarizácie pohľadávok obstaraných postúpením a preddavkov poskytnutých v súvislosti so správnou a vymáhaním pohľadávok podľa stavu k 31. 12. 2010. Revidované boli tiež postupy pri obehu účtovných dokladov a realizácii platobného styku SK, a.s. a pri plnení jej daňových a odvodových povinností vyplývajúcich zo všeobecne záväzných právnych predpisov.

Výsledné správy o vykonaných kontrolách spolu s navrhovanými opatreniami na riešenie zistených nedostatkov boli predložené predstavenstvu a dozornej rade. Odporučenia preverujúcich mali za cieľ najmä skvalitniť a spresniť pracovné postupy a povinnosti zamestnancov upravené vo vnútorných predpisoch.

Dozorná rada, ako najvyšší kontrolný orgán spoločnosti, prerokovala výsledné materiály z vykonaných kontrol, pričom navrhnuté opatrenia smerujúce k zlepšeniu činnosti preverovaných úsekov potvrdila.

Náplň činnosti dozornej rady Slovenskej konsolidačnej, a.s. je určená stanovami, štatútom dozornej rady a ostatnými vnútornými predpismi. Konkrétna činnosť dozornej rady bola v hodnotenom období ovplyvnená aj operatívnymi potrebami spoločnosti pri realizovaní jej obchodných cieľov. V priebehu roka 2011 sa uskutočnilo celkom päť riadnych zasadnutí dozornej rady, pričom predmetom jej rokovaní boli najmä materiály týkajúce sa obchodných aktivít SK, a.s., jej hospodárenia a výsledkov vykonaných vnútorných kontrol.

V rámci kontroly podnikateľskej činnosti a finančného hospodárenia spoločnosti dozorná rada prerokovala a odporučila valnému zhromaždeniu schváliť podnikateľský plán na rok 2011 a pravidelne hodnotila jeho plnenie. Dozorná rada pred zasadnutím valného zhromaždenia preskúmala riadnu individuálnu účtovnú závierku k 31. 12. 2010, návrh na rozdelenie zisku za rok 2010 a posúdila Výročnú správu SK, a.s. za rok 2010. Prerokovala a odporučila valnému zhromaždeniu schváliť návrh audítora na overenie účtovnej závierky za rok 2011.

Dozorná rada sa v pravidelných intervaloch zaoberala podrobnou informáciou predstavenstva o výsledkoch vo vymáhaní a stave pohľadávok v portfóliu spoločnosti.

V oblasti pôsobnosti týkajúcej sa pravidiel obchodnej činnosti SK, a.s., ako aj právomoci posúdenia významných finančných a iných obchodných transakcií dozorná rada prerokovala dopad novely zákona č. 25/2006 Z.z. o verejnom obstarávaní v znení neskorších predpisov, v zmysle ktorej sa SK, a.s. stala od 1. 4. 2011 verejným obstarávateľom. V tejto súvislosti dozorná rada prerokovala a schválila vnútorné predpisy, a to: Smernicu č. 111 o verejnom obstarávaní dodávok tovarov, služieb a prác, Dodatok č. 3 ku Kompetenčnému poriadku a Dodatok č. 2 k Smernici č. 97 upravujúcej postupy pri správe a vymáhaní pohľadávok.

Vláda SR dňa 6. 7. 2011 prijala uznesenie č. 460, z ktorého pre SK, a.s. vyplynuli povinnosti zamerané na zvýšenie transparentnosti pri nákupe a využívaní informačno-komunikačných technológií vo verejnom sektore. Tieto boli zapracované do Dodatku č. 1 k Smernici č. 111, ktorý dozorná rada posúdila a schválila spolu s Dodatkom č. 3 k Smernici č. 97.

Na základe odporučenia predstavenstva dozorná rada schválila mimosúdnu dohodu so žalobcom za podmienky späťvzatia žalôb v celom rozsahu bez uplatnenia trov konania, čo viedlo k efektívnemu ukončeniu troch dlhotrvajúcich súdnych sporov. Dozorná rada tiež prerokovala podmienky uzavretia zmluvy o poskytovaní právnych služieb na zastupovanie SK, a.s. v dovolacom konaní vedenom na Najvyššom súde SR s advokátskou kanceláriou, ktorá ponúkla odmenu za jeden úkon právnej služby nižšiu ako základná sadzba tarifnej odmeny stanovená vyhláškou o odmenách a náhradách advokátov za poskytovanie právnych služieb.

Vo vzťahu k vnútornej kontrolnej činnosti spoločnosti dozorná rada schválila polročné plány kontrol odboru vnútorného dozoru. Pravidelne sa zaoberala výslednými správami o vykonaných kontrolách a hodnotila opatrenia prijaté na odstránenie zistených nedostatkov, resp. na zlepšenie činnosti kontrolovaného objektu. Dozorná rada prijala v roku 2011 celkovo 35 uznesení, ktorými okrem svojich rozhodnutí formulovala viaceré odporúčania adresované valnému zhromaždeniu a predstavenstvu.

5. Zloženie orgánov spoločnosti

Najvyšším orgánom spoločnosti je **valné zhromaždenie**. Jediným akcionárom je Ministerstvo financií Slovenskej republiky.

**Predstavenstvo Slovenskej konsolidačnej, a.s.** malo v roku 2011 nasledovné zloženie:

* predseda - JUDr. Pavol Sabol
* podpredseda - JUDr. Peter Miššík
* člen - JUDr.Tomáš Vranovič

|  |
| --- |
| **Členovia** **dozornej rady:** |
| * Ing. Marián Podolák – od 14.11.2006 - 24.1.2011 * Ing. Daniela Klučková – od 31.3.2008 - 24.1.2011 |

* Ing. [Mário Schwab](http://www.orsr.sk/hladaj_osoba.asp?PR=Schwab&MENO=Mário&SID=0&T=f0&R=0) – predseda od 24.1.2011
* Mgr. [Branislav Borovský](http://www.orsr.sk/hladaj_osoba.asp?PR=Borovský&MENO=Branislav&SID=0&T=f0&R=0) od 24.1.2011
* Ing. [Zoltán Marczell](http://www.orsr.sk/hladaj_osoba.asp?PR=Marczell&MENO=Zoltán&SID=0&T=f0&R=0) od 24.1.2011
* [Jozef Rajtár](http://www.orsr.sk/hladaj_osoba.asp?PR=Rajtár&MENO=Jozef&SID=0&T=f0&R=0) od 24.1.2011
* Ing. Beata Fanová - členka dozornej rady za zamestnancov
* Ing. Soňa Kolláriková - členka dozornej rady za zamestnancov do 4.12.2011
* Ing. Ľubomír Dostálek – člen dozornej rady za zamestnancov od 4.12.2011

6. Informácie zverejňované v súlade so Stanovami SK, a.s.

6.1. Informácia o prevode majetku

Za hodnotené obdobie SK, a.s. neuskutočnila prevod majetkových účastí, ktorý podľa osobitných právnych predpisov alebo stanov  podlieha predchádzajúcemu súhlasu valného zhromaždenia alebo dozornej rady.

6.2. Informácia o úveroch a pôžičkách

Za hodnotené obdobie nebol poskytnutý úver, pôžička, nebol prevedený majetok ani užívaný majetok spoločnosti osobami uvedenými v § 196a Obchodného zákonníka a na ktoré sa podľa § 196a Obchodného zákonníka vyžaduje súhlas dozornej rady spoločnosti.

6.3. Informácia o odmenách za výkon funkcie v predstavenstve  
a v dozornej rade

Členom predstavenstva, vrátane predsedu predstavenstva, boli vyplatené v roku 2011 odmeny v celkovej výške  29 591,94 €.

Členom dozornej rady, boli za rok 2011 vyplatené odmeny v celkovej výške 20 903,60 €.

7. Informácie o predpokladanom vývoji činnosti SK, a.s.

Rok 2012 bude pre SK, a.s. pokračovaním nastúpeného trendu. Efektívna správa a vymáhanie pohľadávok verejného sektora zostáva strategickým cieľom spoločnosti.

Príležitosťou na rozšírenie portfólia pohľadávok naďalej ostáva komunikácia s Krajskými riaditeľstvami Policajného zboru v Bratislave a v Trnave. Rovnako plánujeme nepoľaviť v oslovovaní organizácií verejného sektora s cieľom získať do portfólia SK, a.s. ďalší významný balík pohľadávok. Nakoľko v minulých rokoch došlo k zvýšeniu objemu pohľadávok v portfóliu, očakávame aj väčší nápor na call centrum, čo súvisí so zvýšenými nárokmi na komunikáciu s dlžníkmi, načo je SK, a.s. tak kapacitne ako aj technicky pripravená. V roku 2012 chceme udržať štandard kladného výsledku hospodárenia z obchodnej činnosti, a tiež primeraný čistý príjem, zabezpečujúci finančné krytie výdavkov na chod spoločnosti.